পাকিস্তান থেকে খুনের হুমকি! সইফের পর ভয়ে কাঁটা ৪ বলি তারকা

ওয়েব ডেস্ক: বলিউডের (Bollywood) উপর থেকে যেন বিপদের ফাঁড়া কিছুতেই কাটছে না। কয়েকদিন আগেই নিজের বাড়িতে ছুরিকাঘাতে আহত হয়েছিলেন অভিনেতা সইফ আলি খান (Saif Ali Khan)। একদিন আগেই তিনি হাসপাতাল থেকে ছাড়া পেয়ে বাড়ি ফিরেছেন। এই ঘটনার রেশ কাটতে না কাটতেই নতুন করে হুমকির বার্তা (Threat E-mail) এল একাধিক বলিউড তারকার কাছে। এবার হুমকি দেওয়া হল অভিনেতা এবং কমেডিয়ান কপিল শর্মা (Kapil Sharma), অভিনেতা রাজপাল যাদব (Rajpal Yadav), কমেডিয়ান সুগন্ধা মিশ্র (Sugandha Mishra) এবং জনপ্রিয় নৃত্য পরিচালক রেমো ডি’সুজাকে (Remo D’Souza)। জানা গিয়েছে, বলিপাড়ার এই তারকাদের পাকিস্তান (Pakistan) থেকে ইমেল মারফত খুনের হুমকি পাঠানো হয়েছে। এই ঘটনাকে কেন্দ্র করে আবারও আতঙ্ক ছড়িয়ে পড়েছে মুম্বই শহরের টিনসেল টাউনে।

মুম্বই পুলিশের (Mumbai Police) সূত্রে জানা গিয়েছে, হুমকির ইমেলে লেখা হয়েছে, ‘‘এই বার্তা শুধুমাত্র প্রচারের জন্য পাঠানো হয়নি। আমাদের উদ্দেশ্য অত্যন্ত গম্ভীর এবং পরিকল্পিত। আপনারা যদি বিষয়টিকে হালকা ভাবে নেন, তাহলে এর পরিণতি হবে ভয়ঙ্কর। আমরা আপনাদের প্রতিদিনের গতিবিধির উপর নজর রাখছি।’’ এই ইমেল পাওয়ার পর থেকেই কপিল, রাজপাল, সুগন্ধা এবং রেমো সহ তাঁদের পরিবারে ছড়িয়েছে আতঙ্ক।

আরও পড়ুন: পাঁচ দিন পর হাসপাতাল থেকে আজই বাড়ি ফিরছেন সইফ

ইতিমধ্যেই মুম্বইয়ের অম্বোলি থানায় অজ্ঞাতপরিচয় ইমেল প্রেরকের বিরুদ্ধে এফআইআর দায়ের করা হয়েছে। মুম্বই পুলিশের সাইবার ক্রাইম শাখা ইমেলটির উৎস খুঁজে বের করার জন্য তদন্তে নেমেছে। পুলিশের একটি সূত্র জানিয়েছে, এই ধরণের হুমকি ইমেলের নেপথ্যে বড় কোনও ষড়যন্ত্র লুকিয়ে থাকতে পারে।

প্রসঙ্গত, গত সপ্তাহে সইফ আলি খানের বাড়িতে চুরির উদ্দেশ্যে ঢুকে পড়ে শরিফুল নামে এক ব্যক্তি। সইফ বাধা দিতে গেলে তাঁকে ছয়বার ছুরিকাঘাত করে ওই দুষ্কৃতী। রক্তাক্ত অবস্থায় সইফকে দ্রুত হাসপাতালে নিয়ে যাওয়া হয়। পুলিশ জানিয়েছে, হামলাকারী শরিফুল বাংলাদেশের নাগরিক এবং তিনি অবৈধভাবে ভারতে প্রবেশ করেছিলেন। সইফের উপর হামলার পরেই বলিউডের নিরাপত্তা নিয়ে প্রশ্ন উঠতে শুরু করে। এরই মধ্যে একের পর এক হুমকি আসায় আতঙ্ক আরও বেড়েছে।